मौसम साफ था..पर मन नहीं..बाहर के आकाश में सूरज चमक रहा था.. पर उसका मन संदेह,आशंका,डर से भरा हुआ था। वो बाहर से सामान्य दिख रहा था पर उसके अंदर तूफान उठ रहा था। ये तूफान अपने साथ सबकुछ बहा ले जाना चाहता था..सारी मर्यादा तोड़ते हुए सब कुछ मिनटों में खत्म कर देना चाहता था। ये क्रोध का तूफान था जो बिना ब्रेक की गाड़ी की तरह पूरी गति से भाग रहा था और सामने आने वाली हर चीज़ को अपने आगोश में ले रहा था..और यह सब इतनी तेजी से हो रहा था कि वो कुछ भी सोच समझ नहीं पा रहा था। उसने बहुत कुछ सीखा था..पर क्रोध पर नियंत्रण करना वो नहीं सीख पाया था। तभी उसने एक बच्चे को देखा जो रोने के बाद अब हस रहा था..उसकी आँखें चमक रहीं थी…वो बेपरवाह था इससे कि क्या हुआ और आगे क्या होगा? वो तो बस वर्तमान में था। अचानक उसे महसूस हुआ कि तूफान थम गया है..वो शांत हो गया था। वो उठा और चल पड़ा..उसे रास्ता मिल गया था।